Indlæg på Solar A/S´ s generalforsamling fredag d. 17. marts 2023

Dette indlæg er skrevet af Bjarne Kongsted – Dansk Aktionærforening, Generalforsamlingsudvalget.

Jeg har bedt om ordet på denne generalforsamling, som repræsentant for Dansk Aktionærforening. Vi er en forening og interesseorganisation for ca. 17.000 medlemmer, der repræsenterer de private investorers interesser, blandt andet på danske selskabers generalforsamlinger.

Vi har et mål om at deltage fysisk eller elektronisk, på ca. 50 generalforsamlinger om året, ud over hele landet. Vi har på denne generalforsamling, bedt om at få vores indlæg læst op.

Vores forening går selvsagt ind for at øge aktionærdemokratiet. Det gør vi blandt andet ved at deltage i selskabernes generalforsamlinger, enten ved fysisk fremmøde eller ved indlæg som dette.

Og det gør vi for at fortælle lidt om vores holdning til selskabets drift, forsøge at ”oversætte” resultaterne og sætte dem i kontekst. Vi vil altid være bevidst om vores rolle som repræsentant for de private investorer, og forholde os kritisk, men konstruktivt til virksomheden og dennes omverden.

Set med en aktionærs øjne er det selvfølgelig trist at udbyttet halveres i forhold til udbyttet for 2021. En halvering fra kr. 90,- til kr. 45,-. Når det så er sagt, er det fortsat et fint udbytte som Solar A/S udbetaler til sine aktionærer. En udbytteprocent i omegnen af 7 er rigtigt flot og hvis kurserne fortsat falder bliver det jo i nærheden af 10. (13/3 23)

Solar har altid haft et mål om en høj payout-ratio, hvilket i indeværende år udgør tæt på 50% og kigger vi på de sidste 5 år er procenten langt over 100. Kan man være utilfreds med det – næppe!

En virksomhed i vækst vil vel egentlig være en god beskrivelse for virksomheden Solar A/S. Til trods for høje inflationsomkostninger og en deraf voksende omsætning på 12,2%, formåede virksomheden en vækst på bundlinjen på ca. 24%.

Derimod forventer selskabet den samme omsætning i 2023 som året før, hvilket også kan aflæses på bundlinjen, med et driftsresultat i størrelsesordenen 900 mio. kr. Ì kølvandet på markante prisstigninger i 2022, forventes størstedelen af væksten for 2023 at finde sted i første halvår skriver virksomheden i sin årsberetning.

Ingen tvivl om at Solar har haft medvind i de senere år netop på grund af de øgede byggeaktiviteter og produkter målrettet den grønne omstilling ligesom den øgede efterspørgsel efter varmepumper og el- ladestandere. Der har jo netop på disse områder været en mærkbar prisstigning og som har medført de gode salgstal for Solar.

Skulle der komme – som mange forventer – en markant nedgang i byggeriet som følge af bl.a. den stigende rente vil det formentlig kunne ses på omsætning og indtjening for indeværende år. Disse tilstande har virksomheden taget højde for i dens guidance for 2023.

Det er – igen - et flot regnskab som Solar præsenterer på dagens generalforsamling. En stigning i EBITDA på hele 29%, må siges at være godkendt. Ebitda står jo som bekendt for virksomhedens driftsrentabilitet og dermed et godt billede på, hvordan det står til med virksomhedens drift.

Det vil sige der kommer penge i kassen og selskabet foreslår derfor en udbytteprocent på 50%, eller med andre ord kr. 45 pr. aktie! Ikke dårlige tal for en aktie der i regnskabsåret har kunnet erhverves for under kr. 500,-

Man kan af årsberetningen læse Solarkoncernen er gået forrest i den grønne omstilling og bl.a. leverer løsninger, der sikrer bæredygtig brug af ressourcer. Noget der mange aktionærer vægtes endog særdeles tungt.

Det tjener virksomheden til stor ære og en masse respekt, at man har en ambition om at nå ”net-zero in scope 1 & 2” inden 2030. Green Together ambitionen vidner ligeså om en grøn virksomhed, der har miljøet i højsædet.

Det har været tiden før Corona og nu kan vi kalde det for tiden efter Corona, hvilket får mig til at stille følgende spørgsmål.

* Har 2022 budt på ekstraordinære udfordringer og hvordan er selskabet gearet til at møde urolige tider, herunder stigende priser, manglende leverancer, flaskehalse, uro på de finansielle markeder, krig i Europa og hvad kan disse ting betyde for konkurrence situationen?

Et enkelt spørgsmål mere der kunne trænge sig på!

* Har usikre tider i første kvartal af 2023, medført en ændring i de forudsigelser som selskabet havde for indtjeningen ved starten af året.

Jeg vil her til slut lykønske Solar A/S med et fantastisk 2022. Selskabet er kommet godt i mål og har leveret på alle parametre.

For arbejdsåret 2023 skal medarbejdere, ledelse og bestyrelse have et `good luck`!

Tak for ordet.

Bk/marts 2023

Efterskrift:

Dirigent Bo Holse

Generalforsamlingen afholdes elektronisk

Forventer fysisk generalforsamling i 2024

Vort indlæg blev oplæst af dirigent

Bestyrelsens beretning v/ bestyrelsesformand Michael Troensegaard Andersen

Stærkt stigende ebitda svarende til 29%

Stærke vækstrater

Udbytte kr. 90 pr. aktie

Over 5 år har aktien givet et samlet udbytte på 95%

Selskabet fastholder troen på gudiance

Bestyrelsen evaluerer løbende udviklingen for selskabet

Solar har købt 51% af Thermo Nova A/S

Selskabet udvider og automatiserer lageret i Vejen.